CELEX: 52011XG0708(04)
Language: el
Date: 2011-07-08
Title: Συμπεράσματα του Συμβουλίου: προς σύγχρονα, ευαίσθητα και βιώσιμα συστήματα υγείας

8.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 202/10
            
         Συμπεράσματα του Συμβουλίου: προς σύγχρονα, ευαίσθητα και βιώσιμα συστήματα υγείας
   2011/C 202/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   
               1.
            
            
               ΥΠΕΝΘΥΜΙΖΕΙ ότι σύμφωνα με το άρθρο 168 της συνθήκης για τη λειτουργία της Ευρωπαϊκής Ένωσης, κατά τον καθορισμό και την εφαρμογή όλων των πολιτικών και δράσεων της Ένωσης εξασφαλίζεται υψηλό επίπεδο προστασίας της υγείας του ανθρώπου· προσέτι, η δράση της Ένωσης πρέπει να συμπληρώνει τις εθνικές πολιτικές και να αποβλέπει στη βελτίωση της δημόσιας υγείας· επίσης, ενθαρρύνει τη συνεργασία μεταξύ κρατών μελών στον τομέα της δημόσιας υγείας και, εν ανάγκη, στηρίζει τη δράση τους, χωρίς να θίγονται οι ευθύνες των κρατών μελών όσον αφορά την οργάνωση και την παροχή υγειονομικών υπηρεσιών και ιατρικής περίθαλψης·
            
         
               2.
            
            
               ΥΠΕΝΘΥΜΙΖΕΙ τα συμπεράσματα του Συμβουλίου σχετικά με τη Λευκή Βίβλο της Επιτροπής με τίτλο: «Μαζί για την υγεία: Στρατηγική προσέγγιση της ΕΕ για την περίοδο 2008-2013», τα οποία εγκρίθηκαν στις 6 Δεκεμβρίου 2007·
            
         
               3.
            
            
               ΥΠΕΝΘΥΜΙΖΕΙ τα συμπεράσματα του Συμβουλίου για τις κοινές αξίες και αρχές στα συστήματα υγείας της ΕΕ, που εγκρίθηκαν στις 2 Ιουνίου 2006 (1), και ειδικότερα τις γενικές αξίες της καθολικότητας, της πρόσβασης σε ποιοτική περίθαλψη, της ισοτιμίας και της αλληλεγγύης·
            
         
               4.
            
            
               ΥΠΕΝΘΥΜΙΖΕΙ τον Χάρτη του Τάλιν για τα Συστήματα Υγείας για την Υγεία και τον Πλούτο που υπεγράφη στις 27 Ιουνίου 2008 υπό την αιγίδα της Παγκόσμιας Οργάνωσης Υγείας (ΠΟΥ)·
            
         
               5.
            
            
               ΥΠΕΝΘΥΜΙΖΕΙ την κοινή έκθεση σχετικά με τα συστήματα υγείας που εκπονήθηκε από την Ευρωπαϊκή Επιτροπή και την Επιτροπή Οικονομικής Πολιτικής (ΕΟΠ) και ολοκληρώθηκε στις 23 Νοεμβρίου 2010, καθώς και τα συμπεράσματα του Συμβουλίου για την κοινή έκθεση ΕΟΠ-Επιτροπής σχετικά με τα συστήματα υγείας στην ΕΕ, η οποία εγκρίθηκε στις 7 Δεκεμβρίου 2010·
            
         
               6.
            
            
               ΑΝΑΓΝΩΡΙΖΕΙ τις εργασίες που διεξήγαγε η Επιτροπή Κοινωνικής Προστασίας (ΕΚΠ) και ΥΠΕΝΘΥΜΙΖΕΙ τους στόχους που συμφωνήθηκαν στο πλαίσιο της ανοικτής μεθόδου συντονισμού σχετικά με την κοινωνική προστασία και την κοινωνική ένταξη, στο Ευρωπαϊκό Συμβούλιο του Μαρτίου 2006, για την εξασφάλιση της προσβασιμότητας, της υψηλής ποιότητας και της βιωσιμότητας της υγειονομικής περίθαλψης και της μακροχρόνιας φροντίδας·
            
         
               7.
            
            
               ΥΠΕΝΘΥΜΙΖΕΙ τη συζήτηση που πραγματοποιήθηκε κατά την άτυπη σύνοδο των υπουργών υγείας, στις 4-5 Απριλίου 2011 στο Gödöllő, με θέμα «Ασθενείς και επαγγελματικές σταδιοδρομίες στην Ευρώπη — Επενδύοντας στα συστήματα υγείας του μέλλοντος»·
            
         
               8.
            
            
               ΥΠΕΝΘΥΜΙΖΕΙ τη στρατηγική «Ευρώπη 2020» και ΕΠΙΚΡΟΤΕΙ την πρωτοβουλία της Επιτροπής για την προώθηση του πιλοτικού προγράμματος ευρωπαϊκής σύμπραξης καινοτομίας για την «υγιή και ενεργό γήρανση» και τις συνεχιζόμενες εργασίες της·
            
         
               9.
            
            
               ΑΝΑΓΝΩΡΙΖΕΙ ότι τα κράτη μέλη αντιμετωπίζουν κοινές προκλήσεις εξαιτίας της γήρανσης του πληθυσμού και των μεταβαλλόμενων αναγκών του, των μεγαλύτερων απαιτήσεων των ασθενών, της ταχείας διάδοσης της τεχνολογίας και του αυξανόμενου κόστους της υγειονομικής περίθαλψης, καθώς και λόγω του τρέχοντος αβέβαιου και εύθραυστου οικονομικού κλίματος, αποτέλεσμα κυρίως της πρόσφατης παγκόσμιας οικονομικής και χρηματοπιστωτικής κρίσεως που περιορίζει σταδιακά τους πόρους που διατίθενται για τα συστήματα υγείας των κρατών μελών. Η συνεχής αύξηση των χρόνιων νόσων αποτελεί μία από τις μεγαλύτερες προκλήσεις για τα συστήματα υγείας·
            
         
               10.
            
            
               ΑΝΑΓΝΩΡΙΖΕΙ ότι, ενώ η εξασφάλιση ισότιμης πρόσβασης σε ποιοτικές υπηρεσίες υγειονομικής περίθαλψης υπό συνθήκες περιορισμένων οικονομικών και άλλων πόρων αποτελούσε ανέκαθεν βασικό ζήτημα, επί του παρόντος μεταβάλλεται η ίδια η κλίμακα και ο επείγων χαρακτήρας της κατάστασης και, εφόσον δεν εξευρεθεί η κατάλληλη λύση, μπορεί να καταστεί κρίσιμο στοιχείο του μελλοντικού οικονομικού και κοινωνικού τοπίου της ΕΕ·
            
         
               11.
            
            
               ΑΝΑΓΝΩΡΙΖΕΙ την ανάγκη ευφυούς και υπεύθυνης καινοτομίας, συμπεριλαμβανομένης της κοινωνικής και οργανωτικής καινοτομίας, για την ορθή ισορροπία των μελλοντικών απαιτήσεων και των ευπρόσιτων και βιώσιμων πόρων, ώστε να είναι δυνατή η κατάλληλη ανταπόκριση σε όλες αυτές τις προκλήσεις·
            
         
               12.
            
            
               ΤΟΝΙΖΕΙ την αναγκαιότητα να διαδραματίσει ο τομέας της υγείας τον ενδεδειγμένο ρόλο του στην υλοποίηση της στρατηγικής «Ευρώπη 2020». Οι επενδύσεις στον τομέα της υγείας πρέπει να αναγνωρισθούν ως παράγοντας που συμβάλλει στην οικονομική αύξηση. Ενώ η υγεία είναι μια αξία αυτή καθ’ εαυτήν, αποτελεί επίσης προϋπόθεση για την επίτευξη οικονομικής αύξησης·
            
         
               13.
            
            
               ΤΟΝΙΖΕΙ ότι, προκειμένου να δημιουργηθούν σύγχρονα, ευαίσθητα, αποτελεσματικά, αποδοτικά και οικονομικώς βιώσιμα συστήματα υγείας που να προσφέρουν σε όλους ισότιμη πρόσβαση στις υπηρεσίες υγείας, οι πόροι του Ευρωπαϊκού Διαρθρωτικού Ταμείου μπορούν να αξιοποιηθούν, χωρίς να θίγονται οι διαπραγματεύσεις για το μελλοντικό δημοσιονομικό πλαίσιο, για τη συμπλήρωση της χρηματοδότησης της ανάπτυξης του τομέα της υγείας στις επιλέξιμες περιφέρειες των κρατών μελών, συμπεριλαμβανομένων, μεταξύ άλλων, των επενδύσεων επιχειρηματικών κεφαλαίων, κυρίως επειδή:
               
                           —
                        
                        
                           έχουν υψίστη σημασία η επίτευξη κοινωνικής συνοχής, η μείωση των μεγάλων ανισοτήτων και η κάλυψη των σοβαρών κενών που υπάρχουν στον τομέα της υγείας μεταξύ και εντός των κρατών μελών,
                        
                     
                           —
                        
                        
                           η ανάπτυξη προσεγγίσεων «νέας γενιάς» στην υγειονομική περίθαλψη θα απαιτήσει την κατάλληλη χρηματοδότηση για την προώθηση της μετατροπής των συστημάτων υγείας και την αποκατάσταση της ισορροπίας των επενδύσεων προς νέα και βιώσιμα υγειονομικά πρότυπα και εγκαταστάσεις·
                        
                     
         
               14.
            
            
               ΤΟΝΙΖΕΙ τη θεμελιώδη σημασία της αποτελεσματικότητας των επενδύσεων στα συστήματα υγείας του μέλλοντος, η οποία θα πρέπει να μετρηθεί και να παρακολουθείται από τα αντίστοιχα κράτη μέλη·
            
         
               15.
            
            
               ΑΝΑΓΝΩΡΙΖΕΙ τη σημασία των διαδικασιών χάραξης πολιτικής και λήψεως αποφάσεων βάσει στοιχείων που υποστηρίζονται από κατάλληλα συστήματα υγειονομικών πληροφοριών·
            
         
               16.
            
            
               ΑΝΑΓΝΩΡΙΖΕΙ ότι, στην Ευρωπαϊκή Ένωση, υπάρχει ανάγκη για την αμοιβαία κοινοποίηση των στοιχείων σχετικά με τον εκσυγχρονισμό των συστημάτων υγείας και των νέων προσεγγίσεων της υγειονομικής περίθαλψης·
            
         
               17.
            
            
               ΑΝΑΓΝΩΡΙΖΕΙ ότι η προαγωγή της υγείας και η πρόληψη των ασθενειών είναι βασικοί παράγοντες για τη μακροπρόθεσμη βιωσιμότητα των συστημάτων υγείας·
            
         
               18.
            
            
               ΤΟΝΙΖΕΙ ότι η διαθεσιμότητα επαρκούς αριθμού κατάλληλα εκπαιδευμένων επαγγελματιών του τομέα της υγείας σε κάθε κράτος μέλος, αποτελεί βασική προϋπόθεση για τη λειτουργία σύγχρονων, δυναμικών συστημάτων υγείας και κάθε κράτος μέλος πρέπει να καλύπτει τις ανάγκες του και να προσχωρήσει στον παγκόσμιο κώδικα πρακτικής της ΠΟΥ σχετικά με τις διεθνείς προσλήψεις·
            
         
               19.
            
            
               ΤΟΝΙΖΕΙ την ανάγκη συνένωσης των δυνάμεων και μεγαλύτερου συντονισμού στη συνεργασία σε επίπεδο ΕΕ, προκειμένου να στηριχθούν τα κράτη μέλη, εφόσον απαιτείται, στην προσπάθειά τους να εξασφαλισθεί ότι τα συστήματα υγείας τους θα αντιμετωπίσουν επιτυχώς τις μελλοντικές προκλήσεις, αξιοποιώντας τα αποτελέσματα που επετεύχθησαν μέσω εθνικών και ενωσιακών πρωτοβουλιών, καθώς και δραστηριοτήτων από διακυβερνητικούς οργανισμούς, όπως ο Οργανισμός Οικονομικής Συνεργασίας και Ανάπτυξης (ΟΟΣΑ) και η ΠΟΥ·
            
         
               20.
            
            
               ΥΠΟΓΡΑΜΜΙΖΕΙ τον ηγετικό ρόλο των υπουργών υγείας στην ανάπτυξη και την επιδίωξη αποτελεσματικών προσεγγίσεων με γνώμονα την πολιτική για την υγεία, προκειμένου να αντιμετωπισθούν με τον κατάλληλο τρόπο οι μακροοικονομικές προκλήσεις και οι προκλήσεις για την υγεία και την κοινωνία, μεταξύ άλλων και οι προκλήσεις που σχετίζονται με τη γήρανση του πληθυσμού, και να διασφαλισθούν οι μελλοντικές μακροπρόθεσμες στρατηγικές στον τομέα της υγείας με ιδιαίτερη έμφαση στις επενδύσεις στον τομέα της υγείας και στις στρατηγικές ανθρωπίνων πόρων·
            
         
               21.
            
            
               ΚΑΛΕΙ τα κράτη μέλη:
               
                           —
                        
                        
                           να ενισχύσουν τη δέσμευσή τους να διαδραματίσουν ενεργό ρόλο στην ανάπτυξη αποτελεσματικών προσεγγίσεων με γνώμονα την πολιτική για την υγεία προκειμένου να ανταποκριθούν καταλλήλως στις μακροοικονομικές προκλήσεις και στις προκλήσεις για την υγεία και την κοινωνία,
                        
                     
                           —
                        
                        
                           να εξασφαλίσουν ότι η υγεία έχει την πρέπουσα κάλυψη στα εθνικά προγράμματα μεταρρυθμίσεων που υποβάλλουν τα κράτη μέλη στο πλαίσιο της Στρατηγικής «Ευρώπη 2020»,
                        
                     
                           —
                        
                        
                           να αναπροσδιορίσουν την αντίληψη σχετικά με την πολιτική για την υγεία, προβάλλοντάς τη περισσότερο όταν διακυβεύονται μακροοικονομικά θέματα και μη θεωρώντας τη απλώς ως μια δαπάνη αλλά ως αναγνωρισμένο παράγοντα οικονομικής αύξησης,
                        
                     
                           —
                        
                        
                           να εξετάσουν καινοτόμους προσεγγίσεις και πρότυπα υγειονομικής περίθαλψης για την αντιμετώπιση των προβλημάτων και να αναπτύξουν μελλοντικές μακροπρόθεσμες στρατηγικές στον τομέα της υγείας, με ιδιαίτερη έμφαση σε αποδοτικές επενδύσεις στον τομέα της υγείας και στο ανθρώπινο δυναμικό, με στόχο την απομάκρυνση από τα συστήματα με επίκεντρο το νοσοκομείο προς συστήματα ολοκληρωμένης υγειονομικής περίθαλψης, την ενίσχυση της ισότιμης πρόσβασης σε ποιοτική περίθαλψη και τη μείωση των ανισοτήτων,
                        
                     
                           —
                        
                        
                           να ενισχύσουν περαιτέρω την προαγωγή της υγείας και την πρόληψη των νόσων με ολοκληρωμένο τρόπο κατά το πνεύμα της προσέγγισης «Η υγεία σε όλες τις πολιτικές»,
                        
                     
                           —
                        
                        
                           να προωθήσουν αξιολογήσεις της τεχνολογίας για την υγεία και να μεριμνήσουν για ευφυέστερη αξιοποίηση των λύσεων ηλεκτρονικής υγείας με στόχο την εξασφάλιση οικονομικής αποδοτικότητας και οφελών για την υγεία και τα συστήματα υγείας,
                        
                     
                           —
                        
                        
                           να αξιοποιήσουν ευφυέστερα τα ενωσιακά χρηματοδοτικά προγράμματα, μεταξύ άλλων τα διαρθρωτικά ταμεία, τα οποία μπορούν να συμβάλουν στην ανανέωση των συστημάτων υγείας και στη μείωση των ανισοτήτων στον τομέα της υγείας, και μπορούν να οδηγήσουν σε περαιτέρω οικονομική αύξηση·
                        
                     
         
               22.
            
            
               ΚΑΛΕΙ τα κράτη μέλη και την Επιτροπή:
               
                           —
                        
                        
                           να εγκαινιάσουν διαδικασία προβληματισμού υπό την αιγίδα της Ομάδας «Δημόσια Υγεία» σε επίπεδο ανωτέρων υπαλλήλων με στόχο να εντοπίσουν αποτελεσματικούς τρόπους επενδύσεων για την υγεία, ώστε να επιδιώκουν σύγχρονα, ευαίσθητα και βιώσιμα συστήματα υγείας,
                        
                     
                           —
                        
                        
                           προκειμένου να εγκαινιάσουν τη διαδικασία προβληματισμού και να εκπληρώσουν τους στόχους της:
                           
                                       —
                                    
                                    
                                       να ζητήσουν από την Ομάδα «Δημόσια υγεία» σε επίπεδο ανωτέρων υπαλλήλων να καθοδηγήσει τη διαδικασία προβληματισμού, να καταρτίσει τον χάρτη πορείας της και τις διαδικαστικές της λεπτομέρειες,
                                    
                                 
                                       —
                                    
                                    
                                       να ζητήσουν από την Ομάδα «Δημόσια υγεία» σε επίπεδο ανωτέρων υπαλλήλων να διεξάγει τακτικό διάλογο με την ΕΟΠ και την ΕΚΠ,
                                    
                                 
                                       —
                                    
                                    
                                       να διευκολύνουν την πρόσβαση των κρατών μελών σε άτυπες και ανεξάρτητες συμβουλές από εμπειρογνώμονες σε τομείς πολιτικής σχετικούς με την εν λόγω διαδικασία προβληματισμού,
                                    
                                 
                     
                           —
                        
                        
                           να συμπεριλάβουν στη διαδικασία προβληματισμού κυρίως τους ακόλουθους στόχους:
                           
                                       —
                                    
                                    
                                       βελτίωση της δέουσας εκπροσώπησης της υγείας στο πλαίσιο της στρατηγικής «Ευρώπη 2020» και στη διαδικασία του ευρωπαϊκού εξαμήνου,
                                    
                                 
                                       —
                                    
                                    
                                       ανταλλαγή και ανάλυση των εμπειριών και των βέλτιστων πρακτικών, με στόχο την εκπόνηση παραγόντων επιτυχίας για την αποτελεσματική αξιοποίηση των διαρθρωτικών ταμείων για επενδύσεις στην υγεία,
                                    
                                 
                                       —
                                    
                                    
                                       ανταλλαγή εμπειριών, βέλτιστων πρακτικών και εμπειρογνωμοσύνης για την κατανόηση και την ανταπόκριση στις αυξανόμενες και μεταβαλλόμενες ανάγκες της κοινωνίας όσον αφορά την υγεία, ιδίως λόγω της γήρανσης του πληθυσμού, και σχεδιασμός επενδύσεων στον τομέα της υγείας με αποτελεσματικότητα και αποδοτικότητα,
                                    
                                 
                                       —
                                    
                                    
                                       συνεργασία για τη μέτρηση και την παρακολούθηση της αποδοτικότητας των επενδύσεων για την υγεία,
                                    
                                 
                                       —
                                    
                                    
                                       συνεκτίμηση των προγραμμάτων, των δεδομένων, των γνώσεων, των τεκμηρίων και της τεχνογνωσίας που υπάρχει στην ΕΕ, σε διακυβερνητικούς οργανισμούς, ιδιαίτερα την ΠΟΥ και τον ΟΟΣΑ, καθώς και στα κράτη μέλη, αποφεύγοντας έτσι αλληλεπικάλυψη των προσπαθειών.
                                    
                                 
                     
         
               23.
            
            
               ΚΑΛΕΙ την Επιτροπή:
               
                           —
                        
                        
                           να στηρίξει τα κράτη μέλη στην έναρξη και την υλοποίηση της διαδικασίας προβληματισμού,
                        
                     
                           —
                        
                        
                           να στηρίξει τη διαδικασία προβληματισμού μέσω κατάλληλων μέτρων, μεταξύ άλλων διευκολύνοντας την πρόσβαση σε άτυπες και ανεξάρτητες πολυτομεακές συμβουλές εμπειρογνωμόνων που παρέχονται εφόσον ζητηθούν από τα κράτη μέλη ή/και την ομάδα «Δημόσια υγεία» σε επίπεδο ανωτέρων υπαλλήλων,
                        
                     
                           —
                        
                        
                           να προωθήσει τον ενδεδειγμένο ρόλο του τομέα της υγείας κατά την εφαρμογή της στρατηγικής «Ευρώπη 2020», και να στηρίξει τακτικές συζητήσεις συνεχείας με τα κράτη μέλη σχετικά με την πορεία των εργασιών,
                        
                     
                           —
                        
                        
                           να τονίσει τον μείζονα οικονομικό ρόλο του τομέα της υγείας, με στόχο να μη θεωρείται πλέον η υγεία απλώς ως κονδύλιο δαπανών αλλά ως αναγνωρισμένος παράγοντας οικονομικής αύξησης,
                        
                     
                           —
                        
                        
                           να παράσχει στα κράτη μέλη αποτελεσματικά εργαλεία και μεθόδους για την αξιολόγηση των επιδόσεων των συστημάτων υγείας,
                        
                     
                           —
                        
                        
                           να προωθήσει νέους τρόπους στήριξης των κρατών μελών προκειμένου να καλύψουν τις μελλοντικές τους ανάγκες σε επενδύσεις για την υγεία,
                        
                     
                           —
                        
                        
                           να υποβάλει τακτικά εκθέσεις στο Συμβούλιο συμβάλλοντας στη διαδικασία προβληματισμού, αρχής γενομένης με την πρώτη έκθεση έως τα τέλη του 2012.
                        
                     
         
      (1)  ΕΕ C 146 της 22.6.2006, σ. 1.